DITJIES EN DATJIES: Taal van my Hart
Net gou `n stukkie leesstof om te wys ek is nog 100% en o-so-suiwer Afrikaans...
Ek skryf in Engels, want meeste van my goeie en getroue volgelinge is Engels, maar ek wil dit duidelik maak en indien moontlik uitbasuin, dat ek `n Afrikaanse boeremeisie in murg en been is en dat die taal van my hart steeds suiwer Afrikaans bly.
Engels is maklik en gerieflik om te gebruik in hierdie veelsydige land van ons en ek dink Engels is `n baie mooi taal op sy manier. Maar daar is geen taal soos My Taal, geen taal wat woorde so beskrywend soos "kraakvars" en "opkikker" en so mooi soos "appelliefies" en "heimwee" het nie, geen taal wat my bekoor, oor en oor soos Afrikaans nie.
Net vir ingeval jy my nie glo oor die wonder en die magie van My Taal nie, hier is `n paar gedigte en lirieke vir jou om deur te lees, toegewikkel onder `n warm kombers, met `n stomende koppie boeretroos in jou hand, weggevoer in `n oomblik van skoonheid, daardie oomblik waar alles sin maak, want jy het iets ontdek in die woorde van prosa en poësie wat jou verwonderd agterlaat...
Skink nog `n uur in jou glas my maat, huppel saam met die hoepelkinders en hoor die fluistering in die windstilte...
"En die nagwind sê volkome:
elkeen droom sy volste drome —
en bly alleen.
En die vrese wieg soos bome
in die nagwind en die reën."
Vannag in hierdie helder stilte
dink ek net aan jou,
treur ek soos die wilger, oor die
waat're van my rou.
Jy is soos 'n ster vir my,
ver en stil en rein;
en my siel die donker water
waar jou beeld in skyn
dwarsdeur die bome in die raam,
dwarsdeur die grys wolkeplafon
tot in die paradys waar alles lig en helder is.
En net soos in die Bybel was ons naak
en het ek, aangekla, gou hom die skuld gegee
sou ek `n skilder opdrag gee
om `n prent vir jou te maak
sou ek `n faksmasjien gaan huur
sou ek `n koor na jou toe stuur
`n serenade in die laatnaguur
Die Taal van my Hart is Suiwer Afrikaans...
Lost and found May 30, 2012 at 4:05 AM
van die hand na die mond...val ons taal op die grond...